CELEX: 42011X0302(01)
Language: et
Date: 2011-03-02 00:00:00
Title: Ühinenud Rahvaste Organisatsiooni Euroopa Majanduskomisjoni (UN/ECE) eeskiri nr 100 – ühtsed sätted, mis käsitlevad sõidukite tüübikinnitust seoses elektrilise jõuülekande erinõuetega

2.3.2011   
            
            
               ET
            
            
               Euroopa Liidu Teataja
            
            
               L 57/54
            
         Rahvusvahelise avaliku õiguse alusel on õiguslik toime ainult ÜRO Euroopa Majanduskomisjoni originaaltekstidel. Käesoleva eeskirja staatust ja jõustumise kuupäeva tuleb kontrollida ÜRO Euroopa Majanduskomisjoni staatusdokumendi TRANS/WP.29/343 viimasest versioonist, mis on kättesaadav Internetis aadressil
   http://www.unece.org/trans/main/wp29/wp29wgs/wp29gen/wp29fdocstts.html
   Ühinenud Rahvaste Organisatsiooni Euroopa Majanduskomisjoni (UN/ECE) eeskiri nr 100 – ühtsed sätted, mis käsitlevad sõidukite tüübikinnitust seoses elektrilise jõuülekande erinõuetega
   Sisaldab kogu kehtivat teksti kuni:
   01-seeria muudatused – jõustumise kuupäev: 4. detsember 2010
   SISUKORD
   EESKIRI
   
               1.
            
            Reguleerimisala
         
               2.
            
            Mõisted
         
               3.
            
            Tüübikinnituse taotlemine
         
               4.
            
            Tüübikinnitus
         
               5.
            
            Spetsifikatsioonid ja katsed
         
               6.
            
            Sõiduki tüübikinnituse muutmine ja laiendamine
         
               7.
            
            Toodangu vastavus nõuetele
         
               8.
            
            Sanktsioonid toodangu nõuetele mittevastavuse korral
         
               9.
            
            Tootmise lõpetamine
         
               10.
            
            Tüübikinnituskatsete eest vastutavate tehniliste teenistuste ja haldusasutuste nimed ja aadressid
         
               11.
            
            Üleminekusätted
         LISAD
   
               1. lisa –
            
            Teatis
         
               2. lisa –
            
            Tüübikinnitusmärkide kujundus
         
               3. lisa –
            
            Kaitse otsese kontakti vastu pingestatud osadega
         
               4. lisa –
            
            Isolatsioonitakistuse mõõtmise meetod
         
               5. lisa –
            
            Isolatsioonitakistuse integreeritud jälgimissüsteemi toimimise kontrollimise meetod
         
               6. lisa –
            
            Maanteesõidukite ja -süsteemide olulised omadused
         
               7. lisa –
            
            Vesinikuheitmete määramine veoaku laadimistoimingute ajal
         1.   REGULEERIMISALA
   Alljärgnevaid ohutusnõudeid käsitlevaid eeskirju kohaldatakse nende M- ja N-kategooriasse kuuluvate maanteesõidukite elektrilise jõuülekande suhtes, mille maksimaalne valmistajakiirus on üle 25 km/h, mis on varustatud ühe või mitme elektritoitel veomootoriga ja mis ei ole elektrivõrguga püsivalt ühendatud, ning nende sõidukite kõrgepingel töötavate osade ja süsteemide suhtes, mis on elektrilise jõuülekande kõrgepingesiiniga galvaaniliselt ühendatud.
   Käesolev eeskiri ei hõlma maanteesõidukite avariijärgse ohutuse nõudeid.
   2.   MÕISTED
   Käesolevas eeskirjas kasutatakse järgmisi mõisteid.
   2.1.   „Aktiivset juhtimist võimaldav režiim”– sõiduki režiim, mille puhul gaasipedaalile vajutamine (või samaväärse juhtimisseadme aktiveerimine) või pidurisüsteemi vabastamine paneb elektrilise jõuülekande kaudu sõiduki liikuma.
   2.2.   „Tõke”– pingestatud osi mis tahes suunast otsese kontakti vastu kaitsev osa.
   2.3.   „Elektrit juhtiv ühendus”– pistikühendus välise toiteallikaga laetava energiasalvestussüsteemi laadimise ajal.
   2.4.   „Ühendussüsteem laetava energiasalvestussüsteemi laadimiseks”– vooluahel, sh sõiduki sisendkonnektor, mida kasutatakse laetava energiasalvestussüsteemi laadimiseks välisest elektritoiteallikast.
   2.5.   „Otsene kontakt”– inimeste kontakt pingestatud osadega.
   2.6.   „Elektriline šassii”– elektrit juhtivatest osadest koosnev elektriliselt ühendatud kogum, mille potentsiaal võetakse võrdlusaluseks.
   2.7.   „Vooluahel”– omavahel ühendatud pingestatud osade kogum, mida läbib tavapärastes töötingimustes elektrivool.
   2.8.   „Elektrienergia muundamissüsteem”– elektrilise käitamise eesmärgil elektrienergiat genereeriv ja edastav süsteem.
   2.9.   „Elektriline jõuülekanne”– vooluahel, mis hõlmab veomootorit/-mootoreid ja võib hõlmata laetavat energiasalvestussüsteemi, elektrienergia muundamissüsteemi, elektroonilisi muundureid, nendega seotud elektrijuhtmestikku ja pistmikke ning ühendussüsteemi laetava energiasalvestussüsteemi laadimiseks.
   2.10.   „Elektrooniline muundur”– elektrilise käitamise eesmärgil elektrienergia reguleerimist ja/või muundamist võimaldav seade.
   2.11.   „Kaitsekest”– siseosi ümbritsev ja neid mis tahes suunast otsese kontakti vastu kaitsev osa.
   2.12.   „Katmata elektrit juhtiv osa”– elektrit juhtiv osa, mida võib vastavalt kaitseastme IPXXB nõuetele puudutada ja mis võib isolatsiooni rikke korral elektriliselt pingestuda.
   2.13.   „Väline elektritoiteallikas”– sõidukist väljaspool asuv vahelduvvoolul või alalisvoolul töötav elektritoiteallikas.
   2.14.   „Kõrgepinge”– sellise elektrilise komponendi või ahela klassifikaator, mille tööpinge ruutkeskmine (rms) on alalisvoolu korral > 60 V ja ≤ 1 500 V ning vahelduvvoolu korral > 30 V ja ≤ 1 000 V.
   2.15.   „Kõrgepingesiin”– kõrgepingel töötav vooluahel, sh ühendussüsteem laetava energiasalvestussüsteemi laadimiseks.
   2.16.   „Kaudne kontakt”– inimeste kontakt elektrit juhtivate katmata osadega.
   2.17.   „Pingestatud osad”– elektrit juhtiv(ad) osa(d), mis on ettenähtud tavakasutuses elektriliselt pingestatud.
   2.18.   „Pagasiruum”– sõidukis pagasi jaoks ettenähtud ruum, mida eraldab sõitjateruumist esivahesein või tagavahesein ja mida piiravad lagi, pagasiluuk, põrand, külgseinad ning tõke ja kaitsekest, mis kaitsevad jõuülekandeseadmeid otsese kontakti vastu pingestatud osadega.
   2.19.   „Isolatsioonitakistuse integreeritud jälgimissüsteem”– seade, mis võimaldab jälgida isolatsioonitakistust kõrgepingesiinide ja elektrilise šassii vahel.
   2.20.   „Avatud tüüpi veoaku”– vedelikupõhine aku, mida tuleb taastäita veega ja mis tekitab atmosfääri vabanevat gaasilist vesinikku.
   2.21.   „Sõitjateruum”– sõitjatele ettenähtud ruum, mida piiravad lagi, põrand, külgseinad, uksed, aknaklaasid, esivahesein ja tagavahesein või tagavärav, samuti tõkked ja kaitsekestad, mis kaitsevad jõuülekandeseadmeid otsese kontakti vastu pingestatud osadega.
   2.22.   „Kaitseaste”– kaitse, mida tõke/kaitsekest pakub 3. lisas määratletud katsesondi, näiteks katsesõrme (IPXXB) või katsetraadi (IPXXD) kontakti vastu pingestatud osadega.
   2.23.   „Laetav energiasalvestussüsteem”– elektrilise käitamise eesmärgil elektrienergiat andev laetav energiasalvestussüsteem.
   2.24.   „Hoolduseks lahtiühendamise seade”– seade vooluahela inaktiveerimiseks laetava energiasalvestussüsteemi, kütuseelementide patarei jms kontrolli ja hoolduse ajaks.
   2.25.   „Tahke isolaator”– elektrijuhtmestikku kattev isolatsioon, mis kaitseb pingestatud osasid mis tahes suunast otsese kontakti vastu, pistmike pingestatud osasid isoleeriv kate ning isoleerimise eesmärgil kasutatav lakk või värv.
   2.26.   „Sõidukitüüp”– sõidukid, mis ei erine üksteisest järgmiste oluliste omaduste poolest:
   
               a)
            
            
               elektrilise jõuülekande ja galvaaniliselt ühendatud kõrgepingesiini paigaldus;
            
         
               b)
            
            
               elektrilise jõuülekande ja galvaaniliselt ühendatud kõrgepingekomponentide laad ja tüüp.
            
         2.27.   „Tööpinge”– vooluahela pinge ruutkeskmise (rms) suurim tootja ettenähtud väärtus, mis võib esineda avatud vooluahela korral või tavapärastes töötingimustes mis tahes elektrit juhtivate osade vahel. Kui vooluahel on galvaanilise isolatsiooni abil osadeks jagatud, määratletakse tööpinge iga jagatud osa kohta.
   3.   TÜÜBIKINNITUSE TAOTLEMINE
   3.1.   Sõiduki tüübikinnituse taotluse seoses elektrilise jõuülekande erinõuetega esitab sõiduki tootja või tema nõuetekohaselt volitatud esindaja.
   3.2.   Taotlusele lisatakse allpool nimetatud dokumendid kolmes eksemplaris ning järgmised üksikasjad:
   
               3.2.1.
            
            
               sõidukitüübi üksikasjalik kirjeldus, milles käsitletakse elektrilisi jõuülekandeseadmeid ja galvaaniliselt ühendatud kõrgepingesiini.
            
         3.3.   Tüübikinnituskatsete eest vastutavale tehnilisele teenistusele esitatakse tüübikinnituse saamiseks esitatud sõidukitüüpi esindav sõiduk.
   3.4.   Enne tüübikinnituse andmist veendub pädev asutus piisavate meetmete olemasolus, millega tagatakse toodangu nõuetele vastavuse tõhus kontroll.
   4.   TÜÜBIKINNITUS
   4.1.   Kui käesoleva eeskirja kohaselt tüübikinnituse saamiseks esitatud sõiduk vastab allpool punktis 5 ja käesoleva eeskirja 3., 4., 5. ja 7. lisas sätestatud nõuetele, antakse sellele sõidukitüübile tüübikinnitus.
   4.2.   Igale tüübikinnituse saanud tüübile antakse tüübikinnitusnumber. Selle kaks esimest numbrit (eeskirja praeguse versiooni puhul 01) näitavad tüübikinnituse andmise ajaks käesolevasse eeskirja viimati tehtud oluliste tehniliste muudatuste seeriat. Üks ja sama kokkuleppeosaline ei tohi anda sama numbrit teisele sõidukitüübile.
   4.3.   Teade sõidukitüübile käesoleva eeskirja kohase tüübikinnituse andmise, tüübikinnituse andmisest keeldumise, tüübikinnituse laiendamise või tühistamise või tootmise lõpetamise kohta esitatakse käesolevat eeskirja kohaldavatele kokkuleppeosalistele käesoleva eeskirja 1. lisas esitatud näidisele vastaval vormil.
   4.4.   Igale käesoleva eeskirja kohaselt tüübikinnituse saanud tüübile vastavale sõidukile kinnitatakse silmatorkavale ja tüübikinnituse vormis kindlaksmääratud hõlpsalt ligipääsetavale kohale rahvusvaheline tüübikinnitusmärk, mis koosneb:
   
               4.4.1.
            
            
               ringjoonega ümbritsetud E-tähest, millele järgneb tüübikinnituse andnud riigi tunnusnumber; (1)
               
            
         
               4.4.2.
            
            
               punktis 4.4.1 kirjeldatud ringist paremal asuvast käesoleva eeskirja numbrist, millele järgneb täht „R”, sidekriips ja tüübikinnitusnumber.
            
         4.5.   Kui sõiduk vastab sõiduki tüübile, mis on käesolevale eeskirjale vastava tüübikinnituse andnud riigis saanud tüübikinnituse ühe või mitme asjaomasele kokkuleppele lisatud muu eeskirja alusel, ei ole punktis 4.4.1 sätestatud tähist vaja korrata; sel juhul paigutatakse kõikide käesolevale eeskirjale vastava tüübikinnituse andnud riigis tüübikinnituse andmise aluseks olnud eeskirjade numbrid, tüübikinnitusnumbrid ning lisatähised punktis 4.4.1 sätestatud tähisest paremale püstveergudesse.
   4.6.   Tüübikinnitusmärk on selgesti loetav ja kustumatu.
   4.7.   Tüübikinnitusmärk paigutatakse tootja kinnitatud sõiduki andmeplaadile või selle lähedusse.
   4.8.   Näited tüübikinnitusmärgi kujunduse kohta on esitatud käesoleva eeskirja 2. lisas.
   5.   SPETSIFIKATSIOONID JA KATSED
   5.1.   Kaitse elektrilöögi vastu
   Kõnealuseid elektriohutusnõudeid kohaldatakse kõrgepingesiinide suhtes olukorras, kus need ei ole väliste kõrgepingeallikatega ühendatud.
   5.1.1.   Kaitse otsese kontakti vastu
   Kaitse otsese kontakti vastu pingestatud osadega tagatakse vastavuses punktidega 5.1.1.1 ja 5.1.1.2. Asjaomaste kaitseseadmete (tahke isolaator, tõke, kaitsekest jne) avamine, demonteerimine ja eemaldamine tööriistade abita on välistatud.
   5.1.1.1.   Sõitjateruumis ja pagasiruumis paiknevad pingestatud osad on kaitstud vastavalt kaitseastmele IPXXD.
   5.1.1.2.   Mujal kui sõitjateruumis ja pagasiruumis paiknevad pingestatud osad on kaitstud vastavalt kaitseastmele IPXXB.
   5.1.1.3.   Pistmikud
   Pistmikuid (sh sõiduki sisendkonnektor) peetakse kõnealustele nõuetele vastavaks, kui:
   
               a)
            
            
               need vastavad tööriistade abita lahti ühendatuna punktide 5.1.1.1 ja 5.1.1.2 nõuetele või
            
         
               b)
            
            
               need paiknevad põranda all ja on varustatud lukustusmehhanismiga või
            
         
               c)
            
            
               need on varustatud lukustusmehhanismiga ja pistmiku lahtiühendamiseks tuleb muud komponendid tööriistade abil eemaldada või
            
         
               d)
            
            
               pingestatud osade pinge ruutkeskmine (rms) langeb ühe sekundi jooksul pärast pistmiku lahtiühendamist alalisvoolu korral väärtuseni ≤ 60 V või vahelduvvoolu korral väärtuseni ≤ 30 V.
            
         5.1.1.4.   Hoolduseks lahtiühendamise seade
   Tööriistade abita avatava, demonteeritava või eemaldatava hoolduseks lahtiühendamise seadme puhul on aktsepteeritav vastavus kaitseastmele IPXXB tingimustes, kus seade avatakse, demonteeritakse või eemaldatakse tööriistade abita.
   5.1.1.5.   Märgistus
   5.1.1.5.1.   Laetava energiasalvestussüsteemi peal või läheduses paikneb joonisel 1 kujutatud sümbol. Sümboli taust on kollane, selle servad ja nool mustad.
   
      Joonis 1
   
   
      Kõrgepingeseadme märgistus
   
   
      
   5.1.1.5.2.   Kõnealune sümbol on nähtaval ka kaitsekestadel ja tõketel, mille eemaldamisel tekib juurdepääs kõrgepingeahela pingestatud osadele. Kõrgepingesiinide pistmike puhul ei ole selle nõude täitmine kohustuslik. Seda nõuet ei kohaldata järgmistel juhtudel:
   
               a)
            
            
               kui tõkked või kaitsekestad ei ole füüsiliselt juurdepääsetavad, avatavad ega eemaldatavad sõiduki muid osi tööriistade abil eemaldamata;
            
         
               b)
            
            
               kui tõkked või kaitsekestad paiknevad sõiduki põranda all.
            
         5.1.1.5.3.   Kõrgepingesiinide kaablid, mis ei paikne kaitsekestade sees, on kaetud oranži värvusega väliskattega.
   5.1.2.   Kaitse kaudse kontakti vastu
   5.1.2.1.   Kaitseks kaudse kontakti tagajärjel tekkida võiva elektrilöögi vastu ühendatakse katmata elektrit juhtivad osad, näiteks elektrit juhtiv tõke või kaitsekest, galvaaniliselt ja kindlalt elektrilise šassiiga, kasutades elektritraati või maanduskaablit, keevisliidet, poltühendust vms nii, et ohtlike potentsiaalide teke on välistatud.
   5.1.2.2.   Kõikide katmata elektrit juhtivate osade ja elektrilise šassii vaheline takistus on vähemalt 0,2 ampri suuruse voolutugevuse juures alla 0,1 oomi.
   See nõue on täidetud, kui galvaaniline ühendus luuakse keevisliite abil.
   5.1.2.3.   Mootorsõidukid, mis ühendatakse elektrit juhtiva ühenduse kaudu välise maandatud elektritoiteallikaga, on varustatud seadmega, mis võimaldab elektrilise šassii galvaanilist ühendamist maapinnaga.
   Kõnealune seade peab võimaldama luua ühenduse maapinnaga enne sõidukile välise pinge rakendamist ja säilitada ühenduse kuni hetkeni, mil väline pinge on sõidukist kõrvaldatud.
   Sellele nõudele vastavust võib tõendada sõiduki tootja ettenähtud pistikut kasutades või analüüsi teel.
   5.1.3.   Isolatsioonitakistus
   5.1.3.1.   Eraldatud alalisvoolu- ja vahelduvvoolusiinidest koosnev elektriline jõuülekanne
   Kui vahelduvvoolul töötavad kõrgepingesiinid ja alalisvoolul töötavad kõrgepingesiinid on üksteisest galvaaniliselt isoleeritud, on kõrgepingesiini ja elektrilise šassii vahelise isolatsioonitakistuse minimaalne väärtus alalisvoolul töötavate kõrgepingesiinide puhul 100 Ω tööpinge iga voldi kohta ja vahelduvvoolul töötavate kõrgepingesiinide puhul 500 Ω tööpinge iga voldi kohta.
   Mõõtmised teostatakse vastavuses 4. lisaga („Isolatsioonitakistuse mõõtmise meetod”).
   5.1.3.2.   Kombineeritud alalisvoolu- ja vahelduvvoolusiinidest koosnev elektriline jõuülekanne
   Kui vahelduvvoolul töötavad kõrgepingesiinid ja alalisvoolul töötavad kõrgepingesiinid on omavahel galvaaniliselt ühendatud, on kõrgepingesiini ja elektrilise šassii vahelise isolatsioonitakistuse minimaalne väärtus 500 Ω tööpinge iga voldi kohta.
   Kui aga kõik vahelduvvoolul töötavad kõrgepingesiinid on kaitstud ühel järgmisest kahest viisist, on kõrgepingesiini ja elektrilise šassii vahelise isolatsioonitakistuse minimaalne väärtus 100 Ω tööpinge iga voldi kohta:
   
               a)
            
            
               kaks või enam tahkete isolaatorite, tõkete või kaitsekestade kihti, mis vastavad eraldivõetuna punkti 5.1.1 nõuetele, näiteks elektrijuhtmestik;
            
         
               b)
            
            
               mehaaniliselt tugevad kaitseseadmed, mis on sõiduki kasutusea vältel piisavalt vastupidavad, näiteks mootorikorpused, elektrooniliste muundurite korpused või pistmikud.
            
         Kõrgepingesiini ja elektrilise šassii vahelise isolatsioonitakistuse määramiseks võib kasutada arvutusi, mõõtmist või nende kombinatsiooni.
   Mõõtmised teostatakse vastavuses 4. lisaga („Isolatsioonitakistuse mõõtmise meetod”).
   5.1.3.3.   Kütuseelemendiga sõidukid
   Kui minimaalse isolatsioonitakistuse nõude pikaajaline täitmine ei ole võimalik, saavutatakse kaitse mis tahes järgmisel viisil:
   
               a)
            
            
               kaks või enam tahkete isolaatorite, tõkete või kaitsekestade kihti, mis kõik eraldi vastavad punkti 5.1.1 nõuetele;
            
         
               b)
            
            
               isolatsioonitakistuse integreeritud jälgimissüsteem koos juhile antava hoiatusmärguandega, kui isolatsioonitakistus langeb minimaalsest nõutavast väärtusest allapoole. Laetava energiasalvestussüsteemi laadimiseks kasutatava ühendussüsteemi kõrgepingesiini, mis on pingestatud üksnes laetava energiasalvestussüsteemi laadimise ajal, ja elektrilise šassii vahelist isolatsioonitakistust ei ole vaja jälgida. Isolatsioonitakistuse integreeritud jälgimissüsteemi talitlust kontrollitakse vastavalt 5. lisas kirjeldatule.
            
         5.1.3.4.   Laetava energiasalvestussüsteemi laadimiseks kasutatava ühendussüsteemi isolatsioonitakistuse nõue
   Sõiduki sisendkonnektori puhul, mis on ette nähtud elektrit juhtiva ühenduse loomiseks välise maandatud vahelduvvooluallikaga, ning laetava energiasalvestussüsteemi laadimise ajal sõiduki sisendkonnektoriga galvaaniliselt ühendatud vooluahela puhul on kõrgepingesiini ja elektrilise šassii vaheline isolatsioonitakistus vähemalt 1 MΩ, kui laadija pistik on lahti ühendatud. Mõõtmise ajal võib veoaku olla lahti ühendatud.
   5.2.   Laetav energiasalvestussüsteem
   5.2.1.   Kaitse liigvoolu vastu
   Laetav energiasalvestussüsteem ei tohi üle kuumeneda.
   Kui laetav energiasalvestussüsteem võib liigvoolu tõttu üle kuumeneda, on see varustatud kaitseseadmega, näiteks kaitsme, voolukatkesti või peakontaktoriga.
   Seda nõuet võidakse siiski mitte kohaldada, kui tootja esitab andmed, mis kinnitavad, et liigvoolust tingitud ülekuumenemine on välistatud ka kaitseseadet kasutamata.
   5.2.2.   Gaasi akumuleerumine
   Gaasilist vesinikku vabastada võiva avatud tüüpi veoaku jaoks ettenähtud kohad varustatakse gaasilise vesiniku akumuleerumise vältimiseks ventilaatori või ventilatsioonikanaliga.
   5.3.   Funktsionaalne ohutus
   Kui sõiduk on aktiivset juhtimist võimaldavas režiimis, antakse sellest juhile vähemalt hetkeks märku.
   Seda nõuet ei kohaldata tingimustes, kus sõidukit käitab otseselt või kaudselt sisepõlemismootor.
   Sõidukist lahkumisel teavitatakse juhti signaali (nt optilise või helisignaali) abil, kui sõiduk on ikka veel aktiivset juhtimist võimaldavas režiimis.
   Kui kasutaja saab integreeritud laetavat energiasalvestussüsteemi välisest allikast laadida, on sõiduki liikumine sõiduki enese käitussüsteemi abil välistatud niikaua, kui välise vooluallika pistik on sõiduki sisendkonnektoriga füüsiliselt ühendatud.
   Sellele nõudele vastavust tõendatakse sõiduki tootja ettenähtud pistikut kasutades.
   Sõidusuuna juhtseadme asend on juhile märgatav.
   5.4.   Vesinikuheitmete määramine
   5.4.1.   Kõnealune katse teostatakse kõikide sõidukitega, mis on varustatud avatud tüüpi veoakudega.
   5.4.2.   Katse teostamisel järgitakse käesoleva eeskirja 7. lisas kirjeldatud meetodit. Vesinikuproovide võtmine ja analüüs toimub ettenähtud viisil. Muude analüüsimeetodite heakskiitmine on võimalik, kui tõestatakse, et nende abil saadakse samaväärsed tulemused.
   5.4.3.   Tavapärase laadimistegevuse vältel vastavalt 7. lisas esitatud tingimustele on vesinikuheitmed 5 tunni jooksul väiksemad kui 125 g või ajavahemiku t2 jooksul (tundides) väiksemad kui 25 x t2 g.
   5.4.4.   Integreeritud laaduri rikke esinemisel laadimise ajal (tingimused on esitatud 7. lisas) on vesinikuheitmed väiksemad kui 42 g. Peale selle tagab integreeritud laadur, et kõnealuse võimaliku rikke kestus ei ületaks 30 minutit.
   5.4.5.   Kõik aku laadimisega seotud toimingud, sealhulgas laadimiseks peatumine, on automaatjuhtimisega.
   5.4.6.   Laadimisetappide käsitsijuhtimise võimalus on välistatud.
   5.4.7.   Laadimisetappide juhtsüsteemi ei mõjuta tavapärased vooluvõrku ühendamise ja sellest lahti ühendamise toimingud ning elektrikatkestused.
   5.4.8.   Juhti teavitatakse püsivalt olulistest laadimisriketest. Oluliseks rikkeks peetakse riket, mis võib tuua hilisema laadimise ajal kaasa integreeritud laaduri väärtalitluse.
   5.4.9.   Tootja peab omaniku käsiraamatus kinnitama sõiduki vastavust nendele nõuetele.
   5.4.10.   Sõiduki tüübile vesinikuheitmetega seoses antud tüübikinnitust võib kooskõlas 7. lisa 2. liites esitatud tüüpkonna määratlusega laiendada samasse tüüpkonda kuuluvatele teistele sõidukitüüpidele.
   6.   SÕIDUKI TÜÜBIKINNITUSE MUUTMINE JA LAIENDAMINE
   6.1.   Igast sõidukitüübis tehtavast muudatusest teavitatakse sõidukile tüübikinnituse andnud haldusasutust. Seejärel võib asutus:
   
               6.1.1.
            
            
               võtta seisukoha, et tõenäoliselt ei avalda tehtud muudatused märgatavat negatiivset mõju ning sõiduk vastab igal juhul endiselt nõuetele, või
            
         
               6.1.2.
            
            
               nõuda katsete eest vastutavalt tehniliselt teenistuselt täiendava katsearuande esitamist.
            
         6.2.   Tüübikinnituse kinnitamisest või sellest keeldumisest teavitatakse käesolevat eeskirja kohaldavaid kokkuleppeosalisi eespool punktis 4.3 sätestatud korras, kirjeldades asjaomaseid muudatusi.
   6.3.   Tüübikinnituse laienduse väljastav pädev asutus annab laiendusele seerianumbri ja teavitab sellest teisi käesolevat eeskirja kohaldavaid 1958. aasta kokkuleppe osalisi, kasutades käesoleva eeskirja 1. lisas esitatud näidisele vastavat teatisevormi.
   7.   TOODANGU VASTAVUS NÕUETELE
   7.1.   Kõik käesoleva eeskirja kohaselt tüübikinnituse saanud sõidukid on valmistatud nii, et need vastavad kinnitatud tüübile, täites eespool punktis 5 sätestatud nõudeid.
   7.2.   Punkti 7.1 nõuete täitmise kontrollimiseks teostatakse asjakohane tootmiskontroll.
   7.3.   Tüübikinnituse omanik peab eelkõige:
   
               7.3.1.
            
            
               tagama sõidukite tõhusa kvaliteedikontrolli korra olemasolu;
            
         
               7.3.2.
            
            
               pääsema ligi katseseadmetele, mis on vajalikud iga kinnitatud tüübi nõuetele vastavuse kontrollimiseks;
            
         
               7.3.3.
            
            
               tagama, et katsetulemused registreeritakse ning et lisatud dokumendid oleksid kättesaadavad haldusasutusega kokkulepitud ajavahemiku vältel;
            
         
               7.3.4.
            
            
               analüüsima iga tüüpi katsete tulemusi sõiduki omaduste ühtsuse kontrollimiseks ja tagamiseks, võttes arvesse tööstuslikus tootmises lubatud hälbeid;
            
         
               7.3.5.
            
            
               tagama, et iga tüüpi sõidukite puhul teostatakse vähemalt käesoleva eeskirja punktis 5 sätestatud katsed;
            
         
               7.3.6.
            
            
               tagama, et kõikide asjaomast tüüpi katses mittevastavaks peetud näidiste või katseeksemplaride puhul valitakse uued näidised ja teostatakse lisakatse. Võetakse kõik vajalikud meetmed asjaomase toodangu nõuetele vastavuse taastamiseks.
            
         7.4.   Tüübikinnituse andnud pädev asutus võib igal ajal kontrollida igas tootmisüksuses kohaldatavaid vastavuse kontrollimise meetodeid.
   7.4.1.   Väliskontrollijale esitatakse iga kontrolli puhul katseandmed ja andmed tootmise kohta.
   7.4.2.   Kontrollija võib pisteliselt valida näidiseid tootja laboratooriumis katsetamiseks. Näidiste miinimumarvu võib kindlaks määrata tootja enda tehtud kontrollimiste tulemuste alusel.
   7.4.3.   Kui kvaliteeditase osutub ebarahuldavaks või kui tundub olevat vajalik kontrollida punkti 7.4.2 alusel tehtud katsete kehtivust, valib kontrollija välja näidised, mis saadetakse tüübikinnituskatsed teostanud tehnilisele teenistusele.
   7.4.4.   Pädev asutus võib teha kõiki käesolevas eeskirjas ettenähtud katseid.
   7.4.5.   Pädeva asutuse teostatavate kontrollide tavapärane sagedus on üks kord aastas. Kui sellise kontrolli käigus tuvastatakse ebarahuldavad tulemused, tagab pädev asutus, et võetakse kõik vajalikud meetmed toodangu nõuetele vastavuse võimalikult kiireks taastamiseks.
   8.   SANKTSIOONID TOODANGU NÕUETELE MITTEVASTAVUSE KORRAL
   8.1.   Sõidukitüübile käesoleva eeskirja kohaselt antud tüübikinnituse võib tühistada, kui eespool punktis 7 sätestatud nõuded ei ole täidetud või kui sõiduk või selle osad ei läbi eespool punktis 7.3.5 sätestatud katseid.
   8.2.   Kui käesolevat eeskirja kohaldav kokkuleppeosaline tühistab tüübikinnituse, mille ta on varem andnud, teatab ta sellest kohe teistele käesolevat eeskirja kohaldavatele kokkuleppeosalistele, kasutades käesoleva eeskirja 1. lisas esitatud näidisele vastavat teatisevormi.
   9.   TOOTMISE LÕPETAMINE
   Kui tüübikinnituse omanik lõpetab käesoleva eeskirja kohase tüübikinnituse saanud sõidukitüübi tootmise, teavitab ta sellest tüübikinnituse andnud asutust. Asjaomase teatise saamisel teavitab kõnealune asutus sellest teisi käesolevat eeskirja kohaldavaid 1958. aasta kokkuleppe osalisi, kasutades käesoleva eeskirja 1. lisas esitatud näidisele vastavat teatisevormi.
   10.   TÜÜBIKINNITUSKATSETE EEST VASTUTAVATE TEHNILISTE TEENISTUSTE JA HALDUSASUTUSTE NIMED JA AADRESSID
   Käesolevat eeskirja kohaldavad 1958. aasta kokkuleppe osalised edastavad Ühinenud Rahvaste Organisatsiooni sekretariaadile tüübikinnituskatsete eest vastutavate tehniliste teenistuste ning nende haldusasutuste nimed ja aadressid, kes väljastavad tüübikinnitusi ja kellele tuleb saata teistes riikides välja antud tõendid tüübikinnituse andmise, tüübikinnituse andmisest keeldumise, tüübikinnituse laiendamise või tühistamise või tootmise lõpetamise kohta.
   11.   ÜLEMINEKUSÄTTED
   11.1.   Alates 01-seeria muudatuste ametlikust jõustumiskuupäevast ei keeldu ükski käesolevat eeskirja kohaldav kokkuleppeosaline tüübikinnituse andmisest käesoleva eeskirja alusel, mida on muudetud 01-seeria muudatustega.
   11.2.   Pärast 24 kuu möödumist jõustumiskuupäevast annavad käesolevat eeskirja kohaldavad kokkuleppeosalised tüübikinnituse üksnes juhul, kui tüübikinnituse saamiseks esitatud sõidukitüüp vastab 01-seeria muudatustega muudetud käesoleva eeskirja nõuetele.
   11.3.   Käesolevat eeskirja kohaldavad kokkuleppeosalised ei keeldu käesoleva eeskirja varasema seeria muudatuste kohase tüübikinnituse laiendamisest.
   11.4.   Käesolevat eeskirja kohaldavad kokkuleppeosalised jätkavad 01-seeria muudatuste jõustumiskuupäevale järgneva 24 kuu jooksul tüübikinnituste andmist sõidukitüüpidele, mis vastavad varasema seeria muudatustega muudetud käesoleva eeskirja nõuetele.
   11.5.   Olenemata eespool toodud üleminekusätetest, ei ole kokkuleppeosalised, kes hakkavad kohaldama käesolevat eeskirja pärast viimase seeria muudatuste jõustumiskuupäeva, kohustatud aktsepteerima käesoleva eeskirja mis tahes varasema seeria muudatuste kohaseid tüübikinnitusi.
   
      (1)  1 – Saksamaa, 2 – Prantsusmaa, 3 – Itaalia, 4 – Madalmaad, 5 – Rootsi, 6 – Belgia, 7 – Ungari, 8 – Tšehhi Vabariik, 9 – Hispaania, 10 – Serbia, 11 – Ühendkuningriik, 12 – Austria, 13 – Luksemburg, 14 – Šveits, 15 – (vaba), 16 – Norra, 17 – Soome, 18 – Taani, 19 – Rumeenia, 20 – Poola, 21 – Portugal, 22 – Vene Föderatsioon, 23 – Kreeka, 24 – Iirimaa, 25 – Horvaatia, 26 – Sloveenia, 27 – Slovakkia, 28 – Valgevene, 29 – Eesti, 30 – (vaba), 31 – Bosnia ja Hertsegoviina, 32 – Läti, 33 – (vaba), 34 – Bulgaaria, 35 – (vaba), 36 – Leedu, 37 – Türgi, 38 (vaba), 39 – Aserbaidžaan, 40 – endine Jugoslaavia Makedoonia Vabariik, 41 – (vaba), 42 – Euroopa Ühendus (tüübikinnitusi annavad Euroopa Ühenduse liikmesriigid, kes kasutavad oma EMK (Euroopa Majanduskomisjon) tüübikinnitusmärke), 43 – Jaapan, 44 – (vaba), 45 – Austraalia, 46 – Ukraina, 47 – Lõuna-Aafrika Vabariik, 48 – Uus-Meremaa, 49 – Küpros, 50 – Malta, 51 – Korea Vabariik, 52 – Malaisia, 53 – Tai, 54 – (vaba), 55 – (vaba), 56 – Montenegro, 57 – (vaba) ning 58 – Tuneesia. Järgmised numbrid antakse teistele riikidele sellises kronoloogilises järjekorras, milles nad ratifitseerivad kokkuleppe, milles käsitletakse ratassõidukitele ning neile paigaldatavatele ja/või neil kasutatavatele seadmetele ja osadele ühtsete tehnonõuete kehtestamist ja kõnealuste nõuete alusel väljastatud tüübikinnituste vastastikuse tunnustamise tingimusi, või ühinevad selle kokkuleppega, ning Ühinenud Rahvaste Organisatsiooni peasekretär edastab kõnealused numbrid kokkuleppeosalistele.
   
      1. LISA
      
         TEATIS
      
      (suurim formaat: A4 (210 × 297 mm))
      
         
   
   
      2. LISA
      
         TÜÜBIKINNITUSMÄRKIDE KUJUNDUS
      
      NÄIDIS A
      (vt käesoleva eeskirja punkt 4.4)
      
         
      NÄIDIS B
      (vt käesoleva eeskirja punkt 4.5)
      
         
      
         (1)  Viimane number on esitatud üksnes näitena.
   
   
      3. LISA
      
         KAITSE OTSESE KONTAKTI VASTU PINGESTATUD OSADEGA
      
      1.   JUURDEPÄÄSUSONDID
      Juurdepääsusondid, mille abil kontrollitakse inimeste kaitset pingestatud osadele juurdepääsu vastu, on esitatud tabelis l.
      2.   KATSETINGIMUSED
      Juurdepääsusond lükatakse tabelis 1 sätestatud jõuga vastu kaitsekesta kõiki avausi. Kui see kaitsekestast osaliselt või täielikult läbi tungib, seatakse see kõikidesse võimalikesse asenditesse ning seejuures ei tohi tõkestuspind ühelgi juhul avausest täielikult läbi tungida.
      Sisemisi tõkkeid peetakse kaitsekesta osaks.
      Kaitsekestast või tõkkest seespool asuvate pingestatud osade ja sondi vahele tuleb vajaduse korral ühendada madalpingeallikas (pingega vähemalt 40 V ja mitte üle 50 V) jadamisi sobiva lambiga.
      Signaaliahela meetodit tuleb rakendada ka kõrgepingeseadmete liikuvate pingestatud osade puhul.
      Võimaluse korral võib käitada sisemisi liikuvaid osi aeglaselt.
      3.   AKTSEPTEERIMISTINGIMUSED
      Juurdepääsusond ei tohi pingestatud osi puudutada.
      Kui selle nõude kontrollimiseks kasutatakse sondi ja pingestatud osade vahelist signaaliahelat, ei tohi lamp süttida.
      Kaitseastme IPXXB kontrollimise katse puhul võib 80 mm pikkune liigestega katsesõrm avausest täies pikkuses läbi tungida, kuid tõkestuspind (Ø 50 mm × 20 mm) ei läbi avaust. Katsesõrme mõlemaid liigeseid painutatakse sirgest asendist alustades kõrvalasuva sõrmesegmendi telje suhtes kuni 90° ning need seatakse kõikidesse võimalikesse asenditesse.
      Kaitseastme IPXXD kontrollimise katsete puhul võib juurdepääsusond avausest täies pikkuses läbi tungida, kuid tõkestuspind ei läbi täielikult avaust.
      
         Tabel 1
      
      
         Juurdepääsusondid selliste katsete teostamiseks, millega kontrollitakse inimeste kaitset ohtlikele osadele juurdepääsu vastu
      
      
         
      
         Joonis 1
      
      
         Liigestega katsesõrm
      
      
         
      Materjal: metall, kui ei ole teisiti ette nähtud.
      Lineaarsed mõõtmed on antud millimeetrites.
      Mõõtmete lubatud hälbed konkreetsete lubatud hälvete puudumisel:
      
                  a)
               
               
                  nurkade puhul 0/– 10°;
               
            
                  b)
               
               
                  lineaarsete mõõtmete puhul: kuni 25 mm: 0/– 0,05 mm; üle 25 mm: ± 0,2 mm.
               
            Kumbki liiges võimaldab samas tasapinnas ja samas suunas liikumist kuni 90° ulatuses lubatud hälbega 0 kuni + 10°.
   
   
      4. LISA
      
         ISOLATSIOONITAKISTUSE MÕÕTMISE MEETOD
      
      1.   ÜLDOSA
      Sõiduki iga kõrgepingesiini isolatsioonitakistus mõõdetakse või määratakse arvutamise teel, kasutades kõrgepingesiini iga osa või koostiselemendi isolatsioonitakistuse mõõtmise tulemusi (edaspidi „jagatud mõõtmine”).
      2.   MÕÕTMISMEETOD
      Isolatsioonitakistuse mõõtmiseks valitakse punktides 2.1 ja 2.2 loetletud mõõtmismeetodite seast sobiv sõltuvalt pingestatud osade elektrilaengust, isolatsioonitakistusest jms.
      Mõõdetava vooluahela ulatus määratletakse eelnevalt vooluahela skeemide vms abil.
      Peale selle võib teha isolatsioonitakistuse mõõtmiseks vajalikke muudatusi, nagu näiteks katte eemaldamine pingestatud osadele juurdepääsemiseks, mõõtejuhtmete vedamine, tarkvara muutmine jne.
      Juhul kui mõõdetavad väärtused ei ole isolatsioonitakistuse integreeritud jälgimissüsteemi vms töötamisest tingituna stabiilsed, võib mõõtmiste teostamiseks teha vajalikke muudatusi, näiteks peatada asjaomase seadme töö või selle eemaldada. Kui seade eemaldatakse, tõestatakse jooniste vms varal, et see ei muuda pingestatud osade ja elektrilise šassii vahelist isolatsioonitakistust.
      Selle kinnitamine võib nõuda kõrgepingeahela otsest kasutamist, mistõttu ollakse äärmiselt ettevaatlik lühise, elektrilöögi jms ohu suhtes.
      2.1.   Sõidukivälisel alalispingeallikal põhinev mõõtmismeetod
      2.1.1.   Mõõteseade
      Kasutatakse isolatsioonitakistuse katseseadet, mis võimaldab rakendada kõrgepingesiini tööpingest kõrgemat alalispinget.
      2.1.2.   Mõõtmismeetod
      Isolatsioonitakistuse katseseade ühendatakse pingestatud osade ja elektrilise šassii vahele. Seejärel mõõdetakse isolatsioonitakistust, rakendades alalispinget, mis on vähemalt pool kõrgepingesiini tööpingest.
      Kui süsteemi galvaaniliselt ühendatud vooluring töötab mitmes pingevahemikus (nt pinget tõstva muunduri tõttu) ja mõned selle osad ei talu kogu vooluringi tööpinget, võib mõõta nende osade ja elektrilise šassii vahelist isolatsioonitakistust eraldi, ühendades asjaomased osad lahti ja rakendades pinget, mis on vähemalt pool nende osade tööpingest.
      2.2.   Sõiduki laetaval energiasalvestussüsteemil kui alalispingeallikal põhinev mõõtmismeetod
      2.2.1.   Nõuded katsesõidukile
      Kõrgepingesiin pingestatakse sõiduki enese laetava energiasalvestussüsteemi ja/või energia muundamissüsteemi abil ning nimetatud ühe ja/või teise süsteemi pinge on kogu katse vältel vähemalt võrdne sõiduki tootja määratud nominaalse tööpingega.
      2.2.2.   Mõõteseade
      Selles katses kasutatav voltmeeter võimaldab mõõta alalispinge väärtusi ja selle sisetakistus on vähemalt 10 MΩ.
      2.2.3.   Mõõtmismeetod
      2.2.3.1.   Esimene etapp
      Pinget mõõdetakse joonisel 1 kujutatud viisil ning kõrgepingesiini pinge (Vb) registreeritakse. Vb on võrdne tootja määratud laetava energiasalvestussüsteemi ja/või energia muundamissüsteemi nominaalse tööpingega või sellest suurem.
      
         Joonis 1
      
      
         Vb, V1 ja V2 mõõtmine
      
      
         
      2.2.3.2.   Teine etapp
      Mõõdetakse ja registreeritakse kõrgepingesiini miinuspooluse ja elektrilise šassii vaheline pinge (V1) (vt joonis 1).
      2.2.3.3.   Kolmas etapp
      Mõõdetakse ja registreeritakse kõrgepingesiini plusspooluse ja elektrilise šassii vaheline pinge (V2) (vt joonis 1).
      2.2.3.4.   Neljas etapp
      Kui V1 on suurem või sama suur kui V2, ühendatakse kõrgepingesiini miinuspooluse ja elektrilise šassii vahele teadaoleva takistusega (Ro) standardtakisti. Seejärel mõõdetakse kõrgepingesiini miinuspooluse ja elektrilise šassii vaheline pinge (V1’) (vt joonis 2).
      Elektrilise isolatsioonitakistuse (Ri) arvutamiseks kasutatakse järgmist valemit:
      Ri = Ro * (Vb / V1’ – Vb / V1) või Ri = Ro * Vb * (1 / V1’ – 1 / V1)
      
         Joonis 2
      
      
         V1’ mõõtmine
      
      
         
      Kui V2 on suurem kui V1, ühendatakse kõrgepingesiini plusspooluse ja elektrilise šassii vahele teadaoleva takistusega (Ro) standardtakisti. Seejärel mõõdetakse kõrgepingesiini plusspooluse ja elektrilise šassii vaheline pinge (V2’) (vt joonis 3). Esitatud valemi järgi arvutatakse elektriline isolatsioonitakistus (Ri). Saadud väärtus (oomides) jagatakse kõrgepingesiini nominaalse tööpingega (voltides).
      Elektrilise isolatsioonitakistuse (Ri) arvutamiseks kasutatakse järgmist valemit:
      Ri = Ro * (Vb / V2’ – Vb / V2) või Ri = Ro * Vb * (1 / V2’ – 1 / V2)
      
         Joonis 3
      
      
         V2’ mõõtmine
      
      
         
      2.2.3.5.   Viies etapp
      Isolatsioonitakistuse (oomides voldi kohta) saamiseks jagatakse elektrilise isolatsioonitakistuse väärtus Ri (oomides) kõrgepingesiini nominaalse tööpingega (voltides).
      
                  
                     1. märkus:
                  
               
               
                  teadaoleva standardtakistuse väärtus Ro (oomides) peaks võrduma minimaalse nõutava isolatsioonitakistuse (oomides voldi kohta) ja ± 20 % ulatuses varieeruva sõiduki tööpinge (voltides) korrutisega. Ro ei pea sellele väärtusele täpselt vastama, sest võrrandid kehtivad mis tahes Ro puhul, kuid sellesse vahemikku jääv Ro väärtus tagab pinge mõõtmisel hea lahutusvõime.
               
            
   
      5. LISA
      
         ISOLATSIOONITAKISTUSE INTEGREERITUD JÄLGIMISSÜSTEEMI TOIMIMISE KONTROLLIMISE MEETOD
      
      Isolatsioonitakistuse integreeritud jälgimissüsteemi toimimist kontrollitakse järgmise meetodiga.
      Paigaldatakse takisti, mis ei põhjusta jälgitava klemmi ja elektrilise šassii vahelise isolatsioonitakistuse langemist minimaalsest nõutavast väärtusest allapoole. Hoiatusmärguanne peab aktiveeruma.
   
   
      6. LISA
      
         MAANTEESÕIDUKITE JA -SÜSTEEMIDE OLULISED OMADUSED
      
      1.   ÜLDOSA
      
                  1.1.
               
               
                  Mark (tootja kaubanimi): …
               
            
                  1.2.
               
               
                  Tüüp: …
               
            
                  1.3.
               
               
                  Sõiduki kategooria: …
               
            
                  1.4.
               
               
                  Kaubanimi/-nimed (olemasolu korral): …
               
            
                  1.5.
               
               
                  Tootja nimi ja aadress: …
               
            
                  1.6.
               
               
                  Vajaduse korral tootja esindaja nimi ja aadress: …
               
            
                  1.7.
               
               
                  Sõiduki joonis ja/või foto: …
               
            2.   ELEKTRIMOOTOR (VEOMOOTOR)
      
                  2.1.
               
               
                  Tüüp (mähis, ergutusvool): …
               
            
                  2.2.
               
               
                  Maksimaalne väljundvõimsus (kW): …
               
            3.   AKU (KUI LAETAV ENERGIASALVESTUSSÜSTEEM ON AKU)
      
                  3.1.
               
               
                  Aku kaubanimi ja kaubamärk: …
               
            
                  3.2.
               
               
                  Kõikide elektrokeemilise elemendi tüüpide loetelu: …
               
            
                  3.3.
               
               
                  Nimipinge (V): …
               
            
                  3.4.
               
               
                  Akuelementide arv: …
               
            
                  3.5.
               
               
                  Gaasi rekombineerumise määr (protsentides): …
               
            
                  3.6.
               
               
                  Akumooduli/akukogumi ventilatsiooni tüüp/tüübid: …
               
            
                  3.7.
               
               
                  Jahutussüsteemi tüüp (olemasolu korral): …
               
            
                  3.8.
               
               
                  Mahtuvus (Ah): …
               
            4.   KÜTUSEELEMENT (OLEMASOLU KORRAL)
      
                  4.1.
               
               
                  Kütuseelemendi kaubanimi ja kaubamärk: …
               
            
                  4.2.
               
               
                  Kütuseelemendi tüübid: …
               
            
                  4.3.
               
               
                  Nimipinge (V): …
               
            
                  4.4.
               
               
                  Elementide arv: …
               
            
                  4.5.
               
               
                  Jahutussüsteemi tüüp (olemasolu korral): …
               
            
                  4.6.
               
               
                  Maksimaalne võimsus (kW): …
               
            5.   KAITSE JA/VÕI VOOLUKATKESTI
      
                  5.1.
               
               
                  Tüüp: …
               
            
                  5.2.
               
               
                  Tööpiirkonna skeem: …
               
            6.   ELEKTRIJUHTMESTIK
      
                  6.1.
               
               
                  Tüüp: …
               
            7.   KAITSE ELEKTRILÖÖGI VASTU
      
                  7.1.
               
               
                  Kaitselahenduse kirjeldus: …
               
            8.   LISAANDMED
      
                  8.1.
               
               
                  Toiteahela osade paigalduse lühikirjeldus või nende paiknemist kujutavad joonised/pildid: …
               
            
                  8.2.
               
               
                  Kõikide toiteahelas esindatud elektriliste funktsioonide skeem: …
               
            
                  8.3.
               
               
                  Tööpinge (V): …
               
            
   
      7. LISA
      
         VESINIKUHEITMETE MÄÄRAMINE VEOAKU LAADIMISTOIMINGUTE AJAL
      
      1.   SISSEJUHATUS
      Käesolevas lisas kirjeldatakse vesinikuheitmete määramise korda kõikide maanteesõidukite veoaku laadimistoimingute ajal vastavalt käesoleva eeskirja punktile 5.4.
      2.   KATSE KIRJELDUS
      Vesinikuheitmete katse (joonis 7.1) teostatakse vesinikuheitmete määramiseks integreeritud laaduriga varustatud veoaku laadimistoimingute ajal. Katse hõlmab järgmisi etappe:
      
                  a)
               
               
                  sõiduki ettevalmistamine;
               
            
                  b)
               
               
                  veoaku tühjakslaadimine;
               
            
                  c)
               
               
                  vesinikuheitmete määramine tavapärase laadimise ajal;
               
            
                  d)
               
               
                  vesinikuheitmete määramine laadimise ajal integreeritud laaduri rikke korral.
               
            3.   SÕIDUK
      3.1.   Sõiduk on mehaaniliselt korras ja sõitnud katsele eelneva seitsme päeva jooksul vähemalt 300 km. Sõiduk on selle ajavahemiku jooksul varustatud vesinikuheitmete määramise katses kasutatava veoakuga.
      3.2.   Kui akut kasutatakse ümbritseva õhu temperatuurist kõrgemal temperatuuril, järgib käitaja veoaku temperatuuri hoidmiseks tavapärases tööpiirkonnas tootja ettenähtud korda.
      Tootja esindaja on võimeline tõendama, et veoaku temperatuuri konditsioneerimissüsteem ei ole kahjustatud ning et selles ei esine jõudlust mõjutavaid rikkeid.
      
         Joonis 7.1
      
      
         Vesinikuheitmete määramine veoaku laadimistoimingute ajal
      
      
         
      4.   VESINIKUHEITMETE KATSES KASUTATAVAD KATSESEADMED
      4.1.   Šassiidünamomeeter
      Šassiidünamomeeter vastab 05-seeria muudatusi sisaldava eeskirja nr 83 nõuetele.
      4.2.   Vesinikuheitmete mõõtmise ruum
      Vesinikuheitmete mõõtmiseks kasutatakse gaasikindlat mõõtekambrit, millesse katsealune sõiduk ära mahub. Sõiduk on igast küljest ligipääsetav ning ruum on vastavalt käesoleva lisa 1. liitele suletuna gaasikindel. Ruumi sisepind on vesinikku mitteläbilaskev ja vesinikuga mittereageeriv. Temperatuuri konditsioneerimissüsteem on võimeline kontrollima ruumi siseõhu temperatuuri ja säilitama ettenähtud temperatuuri keskmise lubatud hälbega ± 2 K kogu katse vältel.
      Vesinikuheitmetest tingitud kambri ruumalamuutuste arvessevõtmiseks võib kasutada muutuva ruumalaga kambrit või muud tüüpi katseseadmeid. Muutuva ruumalaga kamber paisub ja tõmbub kokku selles tekkivate vesinikuheitmete mõjul. Kaks võimalikku meetodit siseruumala muutumise arvessevõtmiseks on liigutatavad paneelid või lõõtskonstruktsioon, mille puhul ruumis asuvad gaasikindlad kotid paisuvad ja tõmbuvad kokku siserõhu muutuste mõjul, osaledes ruumivälise õhu vahetuses. Ruumalamuutusi arvestav mis tahes lahendus säilitab vastavalt käesoleva lisa 1. liitele ruumi terviklikkuse.
      Ruumalamuutusi arvestav mis tahes meetod tagab, et ruumi siserõhu ja õhurõhu vaheline erinevus ei ole suurem kui ± 5 hPa.
      Ruum on fikseeritav kindlale ruumalale. Muutuva ruumalaga ruum võimaldab „nominaalse ruumala” muutusi (vt 7. lisa 1. liite punkt 2.1.1.), et võtta arvesse vesinikuheitmete tekkimist katse käigus.
      4.3.   Analüütilised süsteemid
      4.3.1.   Vesinikuanalüsaator
      
                  4.3.1.1.
               
               
                  Kambris oleva atmosfääri jälgimiseks kasutatakse vesinikuanalüsaatorit (elektrokeemilise detektori tüüpi) või soojusjuhtivuse mõõtmist võimaldavat kromatograafi. Gaasiproov võetakse kambri ühe külgseina või lae keskpunktist ning analüsaatorist kõrvalt mööduv gaasivool juhitakse ruumi tagasi, eelistatult punktis, mis asub vahetult segamisventilaatori järel.
               
            
                  4.3.1.2.
               
               
                  Vesinikuanalüsaatori reageerimisaeg on 90 protsendi lõppnäitude puhul lühem kui 10 sekundit. Selle stabiilsus on 15 minuti vältel kõikide mõõtepiirkondade puhul nullväärtusel parem kui 2 protsenti skaala lõppväärtusest ning 80 protsendi juures ± 20 protsenti skaala lõppväärtusest.
               
            
                  4.3.1.3.
               
               
                  Analüsaatori näitude korratavus, mida väljendatakse ühe standardhälbena, on kõikide mõõtepiirkondade puhul nullväärtusel parem kui 1 protsent skaala lõppväärtusest ning 80 protsendi juures ± 20 protsenti skaala lõppväärtusest.
               
            
                  4.3.1.4.
               
               
                  Analüsaatori tööpiirkonnad valitakse nii, et mõõtmis-, kalibreerimis- ja lekketuvastustoimingute vältel saavutatakse parim lahutusvõime.
               
            4.3.2.   Vesinikuanalüsaatori andmesalvestussüsteem
      Vesinikuanalüsaator on varustatud seadmega, mis salvestab elektrilisi väljundsignaale sagedusega vähemalt üks kord minutis. Salvestussüsteemi tööomadused on salvestatava signaaliga vähemalt võrdväärsed ning see jäädvustab tulemused püsivalt. Salvestusel on tavapärase laadimiskatse ja laadimisriket hõlmava katse algus ja lõpp selgesti tähistatud.
      4.4.   Temperatuuri salvestamine
      4.4.1.   Kambri temperatuuri salvestatakse kahes punktis temperatuurianduritega, mis on omavahel ühendatud ja näitavad seetõttu keskmist väärtust. Mõõtmispunktid ulatuvad iga külgseina vertikaalsest keskjoonest kõrgusel 0,9 ± 0,2 m umbes 0,1 m võrra ruumi sisemusse.
      4.4.2.   Akumoodulite temperatuuri salvestatakse vastavate andurite abil.
      4.4.3.   Temperatuure salvestatakse vesinikuheitmete mõõtmise ajal sagedusega vähemalt üks kord minutis.
      4.4.4.   Temperatuuri salvestussüsteemi mõõtetäpsus on ± 1,0 K ja temperatuurinäitu on võimalik tuvastada täpsusega ± 0,1 K.
      4.4.5.   Salvestus- või andmetöötlussüsteem võimaldab määrata aega täpsusega ± 15 sekundit.
      4.5.   Rõhu salvestamine
      4.5.1.   Katsealal mõõdetava õhurõhu ja ruumi siserõhu vahelist erinevust Δp salvestatakse kogu vesinikuheitmete mõõtmise protsessi vältel sagedusega vähemalt üks kord minutis.
      4.5.2.   Rõhusalvestussüsteemi mõõtetäpsus on ± 2 hPa ning rõhunäitu on võimalik tuvastada täpsusega ± 0,2 hPa.
      4.5.3.   Salvestus- või andmetöötlussüsteem võimaldab määrata aega täpsusega ± 15 sekundit.
      4.6.   Pinge ja voolutugevuse salvestamine
      4.6.1.   Integreeritud laaduri pinget ja voolutugevust (akus) salvestatakse vesinikuheitmete mõõtmise ajal sagedusega vähemalt üks kord minutis.
      4.6.2.   Pingesalvestussüsteemi mõõtetäpsus on ± 1 V ning pingenäitu on võimalik tuvastada täpsusega ± 0,1 V.
      4.6.3.   Voolutugevuse salvestussüsteemi mõõtetäpsus on ± 0,5 A ning voolutugevuse näitu on võimalik tuvastada täpsusega ± 0,05 A.
      4.6.4.   Salvestus- või andmetöötlussüsteem võimaldab määrata aega täpsusega ± 15 sekundit.
      4.7.   Ventilaatorid
      Kamber on varustatud ühe või mitme ventilaatori või puhuriga, millega saavutatakse voolukiirus 0,1 kuni 0,5 m3/sekundis, et tagada ruumi atmosfääri põhjalik segunemine. Mõõtmiste ajal on võimalik saavutada kambris ühtlane temperatuur ja vesiniku kontsentratsioon. Ventilaatoritest või puhuritest väljuvat õhuvoolu ei juhita otse ruumis asuva sõiduki peale.
      4.8.   Gaasid
      4.8.1.   Kalibreerimiseks ja seadmete kasutamiseks peavad olema kättesaadavad järgmised puhtad gaasid:
      
                  a)
               
               
                  puhastatud sünteetiline õhk (puhtus: < 1 ppm C1 ekvivalenti; < 1 ppm CO; < 400 ppm CO2; < 0,1 ppm NO); hapnikusisaldus 18 kuni 21 mahuprotsenti;
               
            
                  b)
               
               
                  vesinik (H2), minimaalne puhtus 99,5 protsenti.
               
            4.8.2.   Kalibreerimis- ja võrdlusgaasid sisaldavad vesiniku (H2) ja puhastatud sünteetilise õhu segusid. Kalibreerimisgaasi tegelikud kontsentratsioonid jäävad nimiväärtustest ± 2 protsendi piiresse. Gaasijaoturi abil saadud lahjendatud gaaside puhul on täpsus ± 2 protsenti nimiväärtusest. Käesoleva lisa 1. liites ette nähtud kontsentratsioonid võidakse saavutada ka gaasijaoturi abil, kasutades lahjendusgaasina sünteetilist õhku.
      5.   KATSEMENETLUS
      Katse hõlmab järgmist viit etappi:
      
                  a)
               
               
                  sõiduki ettevalmistamine;
               
            
                  b)
               
               
                  veoaku tühjakslaadimine;
               
            
                  c)
               
               
                  vesinikuheitmete määramine tavapärase laadimise ajal;
               
            
                  d)
               
               
                  veoaku tühjakslaadimine;
               
            
                  e)
               
               
                  vesinikuheitmete määramine laadimise ajal integreeritud laaduri rikke korral.
               
            Kui sõidukit tuleb kahe etapi vahel liigutada, lükatakse see järgmisesse katsealasse.
      5.1.   Sõiduki ettevalmistamine
      Veoaku vananemist kontrollitakse tõendamaks, et sõiduk on katsele eelneva viimase seitsme päeva jooksul vähemalt 300 km läbi sõitnud. Selle perioodi vältel on sõiduk varustatud veoakuga, millega teostatakse vesinikuheitmete katse. Kui seda ei ole võimalik näidata, kohaldatakse järgmist korda.
      5.1.1.   Aku tühjakslaadimised ja esmased laadimised
      Toiminguid alustatakse sõiduki veoaku tühjakslaadimisega, sõites katserajal või šassiidünamomeetril ühtlase kiirusega, mis moodustab 70 ± 5 protsenti sõiduki maksimumkiirusest 30 minuti vältel.
      Tühjakslaadimine lõpetatakse, kui:
      
                  a)
               
               
                  sõiduk ei ole võimeline sõitma kiirusega 65 protsenti kolmekümne minuti maksimumkiirusest või
               
            
                  b)
               
               
                  standardsed pardaseadmed annavad juhile sõiduki peatamise märguande või
               
            
                  c)
               
               
                  sõiduk on läbinud 100 km.
               
            5.1.2.   Aku esmane laadimine
      Laadimine teostatakse:
      
                  a)
               
               
                  integreeritud laaduri abil;
               
            
                  b)
               
               
                  ümbritseva õhu temperatuuril 293 K kuni 303 K.
               
            Mis tahes tüüpi väliste laadijate kasutamine toimingus on välistatud.
      Veoaku laadimise lõpetamise kriteeriumid vastavad integreeritud laaduri töö automaatse peatumise tingimustele.
      Käesolev kord hõlmab ka kõiki tüüpi erilaadimisi, mida saab alustada automaatselt või käsitsi, nagu näiteks tasanduslaadimised või hoolduslaadimised.
      5.1.3.   Punktides 5.1.1 kuni 5.1.2 sätestatud toiminguid korratakse kaks korda.
      5.2.   Aku tühjakslaadimine
      Veoaku tühjakslaadimiseks sõidetakse katserajal või šassiidünamomeetril ühtlase kiirusega, mis moodustab 70 ± 5 protsenti sõiduki 30 minuti maksimumkiirusest.
      Tühjakslaadimine lõpetatakse, kui:
      
                  a)
               
               
                  standardsed pardaseadmed annavad juhile sõiduki peatamise märguande või
               
            
                  b)
               
               
                  sõiduki maksimumkiirus on väiksem kui 20 km/h.
               
            5.3.   Konditsioneerimine
      Sõiduk pargitakse viieteistkümne minuti jooksul alates punktis 5.2 sätestatud aku tühjakslaadimise toimingu lõpetamisest konditsioneerimisalasse. Sõiduk pargitakse sinna veoaku tühjakslaadimise lõpetamise ja tavapärase laadimise ajal teostatava vesinikuheitmete katse alustamise vaheliseks perioodiks, mille pikkus on vähemalt 12 tundi ja maksimaalselt 36 tundi. Selle perioodi vältel seisab sõiduk temperatuuril 293 K ± 2 K.
      5.4.   Vesinikuheitmete katse tavapärase laadimise ajal
      5.4.1.   Enne konditsioneerimisperioodi lõppu tuulutatakse mõõtmiskambrit mitme minuti vältel, kuni saavutatakse stabiilne vesinikufoon. Ruumi segamisventilaator(id) on sel ajal samuti sisse lülitatud.
      5.4.2.   Vesinikuanalüsaator nullitakse vahetult enne katset ja määratakse kindlaks selle mõõteulatus.
      5.4.3.   Konditsioneerimise lõppedes toimetatakse mittetöötava mootoriga ning avatud akende ja pagasiruumiga katsesõiduk mõõtmiskambrisse.
      5.4.4.   Sõiduk ühendatakse vooluvõrku. Akut laetakse vastavalt allpool punktis 5.4.7 sätestatud tavapärasele laadimiskorrale.
      5.4.5.   Ruumi uksed suletakse gaasikindlalt kahe minuti jooksul alates tavapärases laadimisetapis toimuvast vastastikusest elektrilisest lukustumisest.
      5.4.6.   Tavapärast laadimist vesinikuheitmete katse teostamiseks alustatakse pärast kambri gaasikindlalt sulgemist. Mõõdetakse vesiniku kontsentratsioon, temperatuur ja õhurõhk, et registreerida tavapärase laadimise katse algnäidud CH2i, Ti ja Pi.
      Neid näitusid kasutatakse vesinikuheitmete arvutamiseks (punkt 6). Ümbritseva õhu temperatuur T ei ole tavapärase laadimise ajal ruumis madalam kui 291 K ega kõrgem kui 295 K.
      5.4.7.   Tavapärase laadimise kord
      Tavapärane laadimine teostatakse integreeritud laaduri abil ja see hõlmab järgmisi etappe:
      
                  a)
               
               
                  laadimine püsival võimsusel ajavahemiku t1 vältel;
               
            
                  b)
               
               
                  ülelaadimine püsival voolutugevusel ajavahemiku t2 vältel. Ülelaadimisel kasutatava voolutugevuse näeb ette tootja ning see vastab tasanduslaadimise ajal kasutatavale voolutugevusele.
               
            Veoaku laadimise lõpetamise kriteeriumid vastavad integreeritud laaduri töö automaatse peatumise tingimustele laadimisaja t1 + t2 möödudes. Kõnealune laadimisaeg on piiratud ajavahemikuga t1 + 5 h, seda ka juhul, kui standardsed seadmed annavad juhile selgelt märku, et aku ei ole veel täielikult laetud.
      5.4.8.   Vesinikuanalüsaator nullitakse vahetult enne katse lõppu ja määratakse kindlaks selle mõõteulatus.
      5.4.9.   Heitmeproovide võtmise periood lõpeb ajavahemiku t1 + t2 või t1 + 5 h möödudes punktis 5.4.6 sätestatud esmase proovivõtmise algusest. Eri ajavahemike kestused registreeritakse. Mõõdetakse vesiniku kontsentratsioon, temperatuur ja õhurõhk, et registreerida tavapärase laadimise katse lõppnäidud CH2f, Tf ja Pf, mida kasutatakse punktis 6 sätestatud arvutustes.
      5.5.   Vesinikuheitmete katse integreeritud laaduri rikke korral
      5.5.1.   Katsemenetlust alustatakse sõiduki veoaku tühjakslaadimisega vastavalt punktile 5.2 maksimaalselt seitsme päeva jooksul alates eespool kirjeldatud katse lõpetamisest.
      5.5.2.   Korratakse punktis 5.3 sätestatud katsemenetluse etappe.
      5.5.3.   Enne konditsioneerimisperioodi lõppu tuulutatakse mõõtmiskambrit mitme minuti vältel, kuni saavutatakse stabiilne vesinikufoon. Ruumi segamisventilaator(id) on sel ajal samuti sisse lülitatud.
      5.5.4.   Vesinikuanalüsaator nullitakse vahetult enne katset ja määratakse kindlaks selle mõõteulatus.
      5.5.5.   Konditsioneerimise lõppedes toimetatakse mittetöötava mootoriga ning avatud akende ja pagasiruumiga katsesõiduk mõõtmiskambrisse.
      5.5.6.   Sõiduk ühendatakse vooluvõrku. Akut laetakse vastavalt allpool punktis 5.5.9 sätestatud rikkekohase laadimise korrale.
      5.5.7.   Ruumi uksed suletakse gaasikindlalt kahe minuti jooksul alates rikkekohases laadimisetapis toimuvast vastastikusest elektrilisest lukustumisest.
      5.5.8.   Rikkekohast laadimist vesinikuheitmete katse teostamiseks alustatakse pärast kambri gaasikindlalt sulgemist. Mõõdetakse vesiniku kontsentratsioon, temperatuur ja õhurõhk, et registreerida rikkekohase laadimise katse algnäidud CH2i, Ti ja Pi.
      Neid näitusid kasutatakse vesinikuheitmete arvutamiseks (punkt 6). Ümbritseva õhu temperatuur T ei ole rikkekohase laadimise ajal ruumis madalam kui 291 K ega kõrgem kui 295 K.
      5.5.9.   Rikkekohase laadimise kord
      Rikkekohane laadimine teostatakse integreeritud laaduri abil ja see hõlmab järgmisi etappe:
      
                  a)
               
               
                  laadimine püsival võimsusel ajavahemiku t’1 vältel;
               
            
                  b)
               
               
                  laadimine maksimaalsel voolutugevusel 30 minuti vältel. Selle etapi jooksul blokeeritakse integreeritud laadur maksimaalsel voolutugevusel.
               
            5.5.10.   Vesinikuanalüsaator nullitakse vahetult enne katse lõppu ja määratakse kindlaks selle mõõteulatus.
      5.5.11.   Katseperiood lõpeb ajavahemiku t’1 + 30 minuti möödudes punktis 5.5.8 sätestatud esmase proovivõtmise algusest. Möödunud ajavahemike kestused registreeritakse. Mõõdetakse vesiniku kontsentratsioon, temperatuur ja õhurõhk, et registreerida rikkekohase laadimise katse lõppnäidud CH2f, Tf ja Pf, mida kasutatakse punktis 6 sätestatud arvutustes.
      6.   TULEMUSTE ARVUTAMINE
      Punktis 5 kirjeldatud vesinikuheitmete katsed võimaldavad arvutada välja tavapärase laadimise ja rikkekohase laadimise etappides tekkivad vesiniku heitkogused. Igas etapis tekkivad vesiniku heitkogused arvutatakse ruumis mõõdetud vesiniku kontsentratsiooni, temperatuuri ja rõhu alg- ja lõppnäitude ning ruumi netoruumala põhjal.
      Kasutatakse järgmist valemit:
      
         
      kus:
      
                  MH2
                  
               
               
                  =
               
               
                  vesiniku mass grammides;
               
            
                  CH2
                  
               
               
                  =
               
               
                  ruumis mõõdetud vesiniku kontsentratsioon mahumiljondikes;
               
            
                  V
               
               
                  =
               
               
                  avatud akende ja pagasiruumiga sõiduki ruumala suhtes korrigeeritud ruumi netoruumala kuupmeetrites (m3). Kui sõiduki ruumala ei ole kindlaks määratud, kasutatakse lahutamisel väärtust 1,42 m3;
               
            
                  Vout
                  
               
               
                  =
               
               
                  tasakaalustusruumala kuupmeetrites katsetemperatuuril ja -rõhul;
               
            
                  T
               
               
                  =
               
               
                  ruumis oleva ümbritseva õhu temperatuur kelvinites;
               
            
                  P
               
               
                  =
               
               
                  ruumis valitsev absoluutrõhk kilopaskalites;
               
            
                  k
               
               
                  =
               
               
                  2,42;
               
            
                   
               
               
                  i tähistab algnäitu;
               
            
                   
               
               
                  f tähistab lõppnäitu.
               
            6.1.   Katsetulemused
      Sõiduki tekitatavad vesiniku heitkogused on järgmised:
      
                  MN
               
               
                  =
               
               
                  vesinikuheitmete mass grammides tavapärase laadimise katses;
               
            
                  MD
               
               
                  =
               
               
                  vesinikuheitmete mass grammides rikkekohase laadimise katses.
               
            
         1. liide
         
            VESINIKUHEITMETE KATSES KASUTATAVATE SEADMETE KALIBREERIMINE
         
         1.   KALIBREERIMISSAGEDUS JA -MEETODID
         Kõik seadmed kalibreeritakse enne esimest kasutuskorda ja seejärel nii sageli kui vajalik ning igal juhul tüübikinnituskatsete teostamisele eelneva kuu jooksul. Kasutatavaid kalibreerimismeetodeid kirjeldatakse käesolevas liites.
         2.   RUUMI KALIBREERIMINE
         2.1.   Ruumi siseruumala algne kindlaksmääramine
         
                     2.1.1.
                  
                  
                     Kambri siseruumala määratakse enne esimest kasutuskorda kindlaks järgmisel viisil. Kambri sisemõõtmed määratakse hoolikalt kindlaks, võttes arvesse kõiki ebakorrapärasusi, näiteks jäigastusvardaid. Nende mõõtmiste alusel tehakse kindlaks kambri siseruumala.
                     Ruum fikseeritakse kindlale ruumalale, kui selles oleva ümbritseva õhu temperatuuri hoitakse väärtusel 293 K. See nominaalne ruumala peab olema korduvalt saavutatav täpsusega ± 0,5 protsenti põhiväärtusest.
                  
               
                     2.1.2.
                  
                  
                     Sisemise netoruumala leidmiseks lahutatakse kambri siseruumalast 1,42 m3. Teise võimalusena võib väärtuse 1,42 m3 asemel kasutada avatud pagasiruumi ja akendega katsesõiduki ruumala.
                  
               
                     2.1.3.
                  
                  
                     Kambrit kontrollitakse vastavalt punktile 2.3. Kui vesiniku tuvastatud mass ei vasta ruumi viidud vesiniku massile täpsusega ± 2 protsenti, tuleb võtta parandusmeetmed.
                  
               2.2.   Kambri taustheitmete määramine
         Selle toimingu abil veendutakse, et kamber ei sisalda materjale, mis eritavad märkimisväärses koguses vesinikku. Kontroll teostatakse ruumi kasutusele võtmisel, pärast iga ruumi taustheitmeid mõjutada võivat toimingut ning sagedusega vähemalt üks kord aastas.
         
                     2.2.1.
                  
                  
                     Muutuva ruumalaga ruumi võib kasutada kas kindlale ruumalale fikseeritud või fikseerimata kujul vastavalt punktis 2.1.1 kirjeldatule. Ümbritseva õhu temperatuuri hoitakse kogu allpool nimetatud 4-tunnise perioodi vältel väärtusel 293 K ± 2 K.
                  
               
                     2.2.2.
                  
                  
                     Ruumi võib enne nelja tunni pikkuse taustheitmeproovide võtmise perioodi algust kuni 12 tunniks gaasikindlalt sulgeda ja segamisventilaatorid tööle panna.
                  
               
                     2.2.3.
                  
                  
                     Analüsaator (kui seda vajatakse) kalibreeritakse ning seejärel nullitakse ja määratakse kindlaks selle mõõteulatus.
                  
               
                     2.2.4.
                  
                  
                     Ruumi tuulutatakse, kuni vesinikunäit stabiliseerub, ning kui segamisventilaator veel ei tööta, lülitatakse see sisse.
                  
               
                     2.2.5.
                  
                  
                     Seejärel suletakse kamber gaasikindlalt ning mõõdetakse vesiniku taustkontsentratsioon ja temperatuuri ja õhurõhu taustväärtused. Neid algnäite CH2i, Ti ja Pi kasutatakse ruumi taustheitmete arvutamisel.
                  
               
                     2.2.6.
                  
                  
                     Ruum jäetakse töötava segamisventilaatoriga segamatult neljaks tunniks seisma.
                  
               
                     2.2.7.
                  
                  
                     Selle ajavahemiku lõppedes määratakse vesiniku kontsentratsioon ruumis sama analüsaatori abil. Samuti mõõdetakse ära temperatuur ja õhurõhk. Saadakse lõppnäidud CH2f, Tf ja Pf.
                  
               
                     2.2.8.
                  
                  
                     Vesiniku massi muutus ruumis katse vältel arvutatakse vastavalt punktile 2.4 ning see ei tohi olla suurem kui 0,5 g.
                  
               2.3.   Kambri kalibreerimine ja vesiniku retentsiooni testimine
         Kambri kalibreerimine ja vesiniku retentsiooni testimine võimaldab kontrollida kambri arvutatud ruumala (punkt 2.1) ja mõõta võimaliku lekkimise määra. Ruumi lekkimise määr tehakse kindlaks ruumi kasutusele võtmisel, pärast iga ruumi terviklikkust mõjutada võivat toimingut ning seejärel sagedusega vähemalt üks kord kuus. Kui kuus järjestikust igakuist retentsioonikatset viiakse edukalt läbi ja parandusmeetmeid ei ole vaja võtta, võib ruumi lekkimise määra edaspidi kontrollida üks kord kvartalis, kuni parandusmeetmete võtmine ei ole vajalik.
         
                     2.3.1.
                  
                  
                     Ruumi tuulutatakse, kuni saavutatakse stabiilne vesiniku kontsentratsioon. Kui segamisventilaator veel ei tööta, lülitatakse see sisse. Vesinikuanalüsaator nullitakse, vajaduse korral kalibreeritakse ning selle mõõteulatus määratakse kindlaks.
                  
               
                     2.3.2.
                  
                  
                     Ruum fikseeritakse nominaalsele ruumalale.
                  
               
                     2.3.3.
                  
                  
                     Seejärel lülitatakse sisse ümbritseva õhu temperatuuri juhtimissüsteem (kui see veel ei tööta) ja seadistatakse algtemperatuurile 293 K.
                  
               
                     2.3.4.
                  
                  
                     Kui ruumi temperatuur stabiliseerub väärtusel 293 K ± 2 K, suletakse see gaasikindlalt ning mõõdetakse vesiniku taustkontsentratsioon ning temperatuuri ja õhurõhu taustväärtused. Neid algnäite CH2i, Ti ja Pi kasutatakse ruumi kalibreerimisel.
                  
               
                     2.3.5.
                  
                  
                     Ruum vabastatakse nominaalse ruumala asendist.
                  
               
                     2.3.6.
                  
                  
                     Ruumi juhitakse umbes 100 g vesinikku. Kõnealune vesiniku mass mõõdetakse täpsusega ± 2 protsenti mõõdetud väärtusest.
                  
               
                     2.3.7.
                  
                  
                     Ruumi sisul lastakse viie minuti vältel seguneda ning seejärel mõõdetakse vesiniku kontsentratsioon, temperatuur ja õhurõhk. Neid näite kasutatakse ruumi kalibreerimisel lõppnäitudena CH2f, Tf ja Pf ning retentsiooni kontrollimisel algnäitudena CH2i, Ti ja Pi.
                  
               
                     2.3.8.
                  
                  
                     Punktide 2.3.4 ja 2.3.7 kohaselt võetud näitude ning punktis 2.4 esitatud valemi alusel arvutatakse välja ruumis oleva vesiniku mass. Leitud väärtus peab langema kokku punkti 2.3.6 kohaselt mõõdetud vesiniku massiga täpsusega ± 2 protsenti.
                  
               
                     2.3.9.
                  
                  
                     Kambri sisul lastakse vähemalt 10 tunni vältel seguneda. Selle perioodi lõppedes mõõdetakse ja salvestatakse vesiniku kontsentratsiooni, temperatuuri ja õhurõhu lõppväärtused. Neid lõppnäite CH2f, Tf ja Pf kasutatakse vesiniku retentsiooni kontrollimisel.
                  
               
                     2.3.10.
                  
                  
                     Seejärel arvutatakse punktide 2.3.7 ja 2.3.9 kohaselt võetud näitude alusel ning punktis 2.4 esitatud valemit kasutades välja vesiniku mass. Leitud väärtus ei tohi erineda punkti 2.3.8 kohaselt saadud vesiniku massist rohkem kui 5 protsenti.
                  
               2.4.   Tulemuste arvutamine
         Ruumis oleva vesiniku massi netomuudu arvutust kasutatakse kambri vesinikufooni ja lekkimise määra kindlakstegemiseks. Massi muudu arvutamiseks vesiniku kontsentratsiooni, temperatuuri ja õhurõhu alg- ja lõppnäitude alusel kasutatakse järgmist valemit:,
         
            
         kus:
         
                     MH2
                     
                  
                  
                     =
                  
                  
                     vesiniku mass grammides;
                  
               
                     CH2
                     
                  
                  
                     =
                  
                  
                     ruumis mõõdetud vesiniku kontsentratsioon mahumiljondikes;
                  
               
                     V
                  
                  
                     =
                  
                  
                     punkti 2.1.1 kohaselt mõõdetud ruumi ruumala kuupmeetrites;
                  
               
                     Vout
                     
                  
                  
                     =
                  
                  
                     tasakaalustusruumala kuupmeetrites katsetemperatuuril ja -rõhul;
                  
               
                     T
                  
                  
                     =
                  
                  
                     ruumis oleva ümbritseva õhu temperatuur kelvinites;
                  
               
                     P
                  
                  
                     =
                  
                  
                     ruumis valitsev absoluutrõhk kilopaskalites;
                  
               
                     k
                  
                  
                     =
                  
                  
                     2,42;
                  
               
                      
                  
                  
                     i tähistab algnäitu;
                  
               
                      
                  
                  
                     f tähistab lõppnäitu.
                  
               3.   VESINIKUANALÜSAATORI KALIBREERIMINE
         Analüsaatori kalibreerimiseks tuleb kasutada vesiniku ja õhu segu ning puhastatud sünteetilist õhku. Vt 7. lisa punkt 4.8.2.
         Iga tavapäraselt kasutatav tööpiirkond kalibreeritakse järgmise korra kohaselt.
         
                     3.1.
                  
                  
                     Koostatakse kalibreerimiskõver tööpiirkonna ulatuses võimalikult ühtlaselt jaotatud vähemalt viie kalibreerimispunkti alusel. Suurima kontsentratsiooniga kalibreerimisgaasi nimikontsentratsioon peab ulatuma vähemalt 80 protsendini skaala lõppväärtusest.
                  
               
                     3.2.
                  
                  
                     Kalibreerimiskõver arvutatakse vähimruutude meetodil. Kui saadud polünoomi aste on suurem kui 3, on kalibreerimispunktide arv polünoomi astmest vähemalt 2 võrra suurem.
                  
               
                     3.3.
                  
                  
                     Kalibreerimiskõver ei tohi erineda ühegi kalibreerimisgaasi nimiväärtusest rohkem kui 2 protsenti.
                  
               
                     3.4.
                  
                  
                     Eespool punktis 3.2 kirjeldatud polünoomi kordajaid kasutades koostatakse analüsaatori näitude ja tegelike kontsentratsioonide tabel sammuga mitte üle 1 protsendi skaala lõppväärtusest. Seda tehakse analüsaatori iga kalibreeritud mõõtepiirkonna puhul.
                     See tabel sisaldab ka muid asjakohaseid andmeid, nagu näiteks:
                     
                                 a)
                              
                              
                                 kalibreerimise kuupäev;
                              
                           
                                 b)
                              
                              
                                 potentsiomeetri võrdlus- ja nullnäidud (vajaduse korral);
                              
                           
                                 c)
                              
                              
                                 nominaalskaala;
                              
                           
                                 d)
                              
                              
                                 võrdlusandmed iga kalibreerimisgaasi kohta;
                              
                           
                                 e)
                              
                              
                                 iga kasutatud kalibreerimisgaasi iseloomustav tegelik ja mõõdetud väärtus koos protsentuaalse erinevusega;
                              
                           
                                 f)
                              
                              
                                 analüsaatori kalibreerimisrõhk.
                              
                           
               
                     3.5.
                  
                  
                     Alternatiivsete meetodite (nt arvuti, elektrooniliselt juhitava mõõtepiirkonna lüliti) kasutamine on lubatud, kui tehnilisele teenistusele tõendatakse, et nende abil saavutatakse võrdväärne täpsus.
                  
               
      
         2. liide
         
            SÕIDUKITÜÜPKONNA OLULISED OMADUSED
         
         1.   Vesinikuheitmetega seotud tüüpkonna määratlemise parameetrid
         Tüüpkonna määratlemisel võib lähtuda põhilistest konstruktsiooniparameetritest, mis on tüüpkonna kõigil sõidukitel ühised. Mõnel juhul võivad parameetrid olla omavahel seotud. Selliseid mõjusid võetakse samuti arvesse, et tagada üksnes sarnaste vesinikuheitmeid mõjutavate parameetritega sõidukite kuulumine tüüpkonda.
         2.   Sellest lähtuvalt peetakse neid sõidukitüüpe, mille puhul allpool kirjeldatud parameetrid on identsed, samasse vesinikuheitmete tüüpkonda kuuluvaks.
         Veoaku:
         
                     a)
                  
                  
                     aku kaubanimi või kaubamärk,
                  
               
                     b)
                  
                  
                     kõikide kasutatavate elektrokeemilise paari tüüpide loetelu,
                  
               
                     c)
                  
                  
                     akuelementide arv,
                  
               
                     d)
                  
                  
                     akumoodulite arv,
                  
               
                     e)
                  
                  
                     aku nimipinge (V),
                  
               
                     f)
                  
                  
                     aku energia (kWh),
                  
               
                     g)
                  
                  
                     gaasi rekombineerumise määr (protsentides),
                  
               
                     h)
                  
                  
                     akumooduli(te) või akukogumi ventilatsiooni tüüp/tüübid,
                  
               
                     i)
                  
                  
                     jahutussüsteemi tüüp (olemasolu korral).
                  
               Integreeritud laadur:
         
                     a)
                  
                  
                     laaduri eri osade mark ja tüüp,
                  
               
                     b)
                  
                  
                     nominaalne väljundvõimsus (kW),
                  
               
                     c)
                  
                  
                     suurim laadimispinge (V),
                  
               
                     d)
                  
                  
                     suurim laadimisvool (A),
                  
               
                     e)
                  
                  
                     juhtseadme mark ja tüüp (olemasolu korral),
                  
               
                     f)
                  
                  
                     käitamise, juhtimise ja ohutuse skeem,
                  
               
                     g)
                  
                  
                     laadimisperioodide parameetrid.